amanoisuno/poetBack huggingface dataset:
山中 黄庚 
萬壑松聲撼翠微，夜寒風露濕人衣。山翁踏月巡幽徑，竹裏籠開鶴未歸。
客路 黄庚 
春風客路草萋萋，小駐征鞍日又西。回首前山雲樹暗，竹雞聲裏鷓鴣啼。
金陵懷古 黄庚 
六宮禾黍千年恨，一片江山萬古情。明月不關興廢事，夜深還照石頭城。
仙姑對奕圖 黄庚 
碧玉花冠素錦裳，對拈棋子費思量。終年不下神仙著，想是蓬萊日月長。
山村 黄庚 
小小荆扉傍水開，竹橋分路入蒼苔。呼童掃去階前葉，恐有詩人踏月來。
虎丘阻雨 黄庚 
石闌浸碧劍池空，池外秋聲萬壑風。人倚僧窗看風雨，亭亭塔影有無中。
山中秋思 黄庚 
石牀彈月鶴聽琴，玉宇凝秋絕點塵。萬里無雲銀漢淡，一天風露濕星辰。
寄別方蘭室 黄庚 
醉下山樓客袂分，杖藜猶带碧闌雲。歸來紙帳眠清夜，半夢梅花半夢君。
水仙花 黄庚 
冰魂月魄水精神，翠袂凌波濕楚雲。雪後清閑誰是侶，汨羅江上伴湘君。
春閨 黄庚 
屏山夢斷整雲鬟，金鴨吹香火未殘。背倚闌干聽燕語，一簾風雨捲春寒。
槿菊 黄庚 
槿菊叢叢繞水涯，深紅淺紫映山家。平生不識春風面，籬落秋深各自花。
孔明高卧圖 黄庚 
未用胸中八陣兵，草廬高卧掩柴扃。當時不見劉玄德，誰識先生是將星。
蓮花亭避暑 黄庚 
日火燒空海欲乾，蓮宮深處晝生寒。佛家一片清凉景，借與詩人盡日看。
贈易數周仁山 黄庚 
河洛圖書排紙上，乾坤爻象只胸中。煩君細算乘除數，吾道何時可變通。
龍江無杜鵑 黄庚 
客裏春殘又一年，落花滿地草連天。緣何不動歸與興，祇爲龍江無杜鵑。
道觀即事 黄庚 
月到松庭鶴未眠，玄都羽士誦靈篇。玉爐烟斷瑶壇冷，金磬一聲霜滿天。
暮春 黄庚 
園林芳事已闌珊，開盡荼䕷亦懶看。深院日長眠聽雨，重重簾影隔春寒。
傷春 黄庚 
東皇別我太匆匆，急景相催鬢已翁。杜宇一聲花結局，人生消得幾春風。
即景 黄庚 
籬落西風野老家，閑看景物感年華。柳衰荷敗芙蓉死，交割秋光與菊花。
贈上人 黄庚 
懶聽人是與人非，有耳如聾未是癡。不采當時臨濟喝，威王前事已先知。
墨蘭 黄庚 
一幅幽花倚客窗，離騷讀罷意凄凉。筆頭喚醒靈均夢，猶憶當時楚畹香。
寄任子忠 黄庚 
老去懷人鬢已秋，江山猶带別時愁。碧雲不隔相思夢，幾度吟魂到客舟。
和李藍溪梅花韵  其一 黄庚 
孤山別後有誰憐，踏雪看花又一年。幾度相思空夜月，角聲吹恨不成眠。
和李藍溪梅花韵  其二 黄庚  西湖
覓句逋仙琢肺肝，聲名千古冠吟壇。一詩香盡西湖水，白雪陽春和者難。
和李藍溪梅花韵  其三 黄庚 
一枝寒玉倚橫塘，和雪攀來袖亦香。插向膽瓶籠紙帳，長教夢繞月黄昏。
和李藍溪梅花韵  其四 黄庚 
南枝開遍北枝開，祗恐飛香落砌苔。踏雪詩人應癖好，杖藜日日爲詩來。
折柳 黄庚 
陽關一曲灞橋春，垂綠陰中別恨新。漫折青絲千萬縷，多應絆不住行人。
畫笋 黄庚 
錦籜斑斑带露痕，毫端寫出此君孫。清高不肯埋塵土，根本雖無有節存。
秋吟  其一 黄庚 
蘆花零落點汀洲，白鷺飛邊泊小舟。水落漁磯風露曉，殘荷數點冷擎秋。
秋吟  其二 黄庚 
曉徑支筇步屧遲，西風吹露濕秋衣。舉頭凝望青山外，萬里江天一雁飛。
秋吟  其三 黄庚 
秋高風急雁來初，久客松江豈爲鱸。好夢不成人睡覺，半窗殘月夜燈孤。
秋吟  其四 黄庚 
淪落天涯已白頭，西風吹帽冷颼颼。悲秋未了悲身世，一樣情懷兩樣愁。
秋吟  其五 黄庚 
略彴當門石徑斜，槿籬深護野人家。炊烟起處江村晚，一片斜陽萬點鴉。
秋吟  其六 黄庚 
滿眼秋光動客情，小園閑步杖藜輕。黄花憔悴應思晉，纔遇淵明香便清。
王荆公廟 黄庚 
遺像巍然占古祠，區區土偶亦冠緌。無言似想青苗策，面目猶如執拗時。
項羽臺 黄庚 
失計鴻門恨未消，一生霸業亦徒勞。當時漫築臺千尺，爭似歌風地步高。
柳 黄庚 
腰舞東風未肯休，西風吹葉翠眉愁。誰知此是多情樹，最愛春光最怕秋。
梁燕 黄庚 
梁間兩處燕成窠，來往銜泥带落花。昵昵並頭休巧語，相依總在別人家。
梅花 黄庚 
竹邊籬外樹封苔，兩蕊三花带雪開。蜂蝶只貪桃杏艷，嫌花冷淡不飛來。
酒家 黄庚 
風颭青簾掛杏村，田家新釀甕頭春。今年米貴無錢糴，買醉銜杯能幾人。
江村 黄庚 
極目江天一望賒，寒烟漠漠日西斜。十分秋色無人管，半屬蘆花半蓼花。
西山韓太師墳 黄庚 
古墓年深草樹荒，石人石馬卧斜陽。爭如湖上逋仙塚，詩骨埋雲萬古香。
牀屏墨竹 黄庚 
淇澳新梢筆下分，枕屏墨暈點寒雲。詩人紙帳眠清夜，不夢梅花夢此君。
和靖墓 黄庚  西湖
西湖卜隠爲詩忙，吟到梅花字字香。鶴不歸來山寂寂，梅邊閑詠月黄昏。
述懷 黄庚  长江
故鄉迢遞幾時還，目斷長江杳渺間。一雁飛邊天萬里，白雲多處是青山。
寓舍古木無葉 黄庚 
桃李門牆萬柳青，詩人茅屋獨凄清。簷前古木無春葉，可怪東風亦世情。
秋信 黄庚 
豆雨初晴澣溽埃，報凉梧葉墮階苔。一聲新雁南樓外，早送西風信息來。
秋色 黄庚 
虹影界開微慘淡，雁痕點破更凄清。一番雨過天容碧，盡是西風染得成。
秋聲 黄庚 
庭外梧桐葉葉風，樓頭過雁砌邊蛩。隔窗砧杵敲殘月，喚起鄉愁歸興濃。
秋陰 黄庚 
漠漠寒烟暗蓼汀，江涵雁影不分明。一天暝色迷清晝，雲閣西風雨未成。
秋霽 黄庚 
雨過郊墟凉意新，凝雲駁盡十分晴。隔江一抹斜陽影，怪向蓼花紅處明。
秋意 黄庚 
庭前梧葉雨晴後，江上荻花風起時。凉透書窗人未覺，葛衣竹簟已先知。
閨情效香奩體  其一 黄庚 
金鴨烟銷一字香，滿懷春恨强梳粧。看花又怕東風惡，偷隔紗窗看海棠。
閨情效香奩體  其二 黄庚 
淚澣香腮粉未乾，相思成病怯春寒。此情欲向琵琶訴，整得琵琶又倦彈。
閨情效香奩體  其三 黄庚 
黛眉愁裏斂雙蛾，別久無書事奈何。欲待怨他還又憶，怨時較少憶時多。
閨情效香奩體  其四 黄庚 
懶向粧臺對鏡鸞，羅衣怯薄正春寒。黄金絡索珊瑚墜，獨立春風看牡丹。
江村即事 黄庚 
江村暝色漸凄迷，數點殘鴉雜雁飛。雁宿蘆花鴉宿樹，各分一半夕陽歸。
春日 黄庚 
紫燕評春語畫梁，黄鸝攙曉囀垂楊。博山烟冷書窗靜，風颭瓶花點硯香。
舟次九山 黄庚 
水雲盡處列奇峰，螺髻參差杳靄中。江岸維舟看不了，烟嵐分碧入疏蓬。
讀秦紀 黄庚 
并吞六國獨稱雄，經籍灰飛烈焰中。書外有書焚不盡，一篇圯上漢成功。
修竹館舍 黄庚 
乳燕銜泥春晝長，枕書無夢到高唐。桃花紅雨梨花雪，相逐東風過粉牆。
夏日陪王君玉汎舟鑑湖 黄庚 
波光萬頃接天光，畫舫歸來載夕陽。一棹湖心天不暑，萬荷風裏滿身香。
秋夜登西樓 黄庚 
清碧金英玉露漙，姮娥深夜不禁寒。桂花香裏人敲句，倚遍高樓十二闌。
雜詠  其一 黄庚 
柳嫌暮雨鶑聲澀，花怯東風蝶夢寒。偶憶故園春色好，他鄉花柳带愁看。
雜詠  其二 黄庚 
人非陶令空看菊，詩不林逋漫詠梅。晉宋後來愛花者，輸他高節與高才。
雜詠  其三 黄庚 
天外斜陽猶在樹，林間宿鳥已歸巢。黄昏莫把柴門掩，恐有詩人带月敲。
雜詠  其四 黄庚 
穉柳已回春暖意，殘梅猶結歲寒心。百年身世詩中老，好景難消幾度吟。
雜詠  其五 黄庚 
新綠園林微雨後，落紅庭院夕陽時。一聲杜宇催春去，貪睡棠妃未必知。
雜詠  其六 黄庚 
持螯已飽團臍蟹，砟膾猶思巨口鱸。風物秋來多感慨，天寒酒醒客心孤。
雜詠  其七 黄庚 
囊底詩成無賣處，牀頭金盡已多時。元龍豪氣依然在，慣守清貧豈足悲。
雜詠  其八 黄庚 
人無氣節何足道，腹有詩書自不同。實學真才誰具眼，江湖難遇杜司空。
雜詠  其九 黄庚 
地多種竹堪容鶴，池不栽蓮恐礙魚。小徑荒苔人不到，閉門閒學換鵝書。
竹林夏日 黄庚 
不受炎光玉萬竿，仙林便作晉林看。此君長带冰霜氣，醉卧綠陰詩夢寒。
滴翠松 黄庚 
老翠蟠空一樣高，月分寒影落庭臯。哦詩猛把闌干拍，宿鶴驚飛露濕袍。
夜窗 黄庚 
香篆烟銷夜已闌，硯池冰結漏聲寒。梅花懸影書窗上，應待詩人带月看。
寄郭印齋 黄庚 
相思何日得相逢，料想君心與我同。莫怪近來書寄少，雁飛不肯下秋空。
句  其一 黄庚 
江蘺滿意馨。
句  其二 黄庚 
颯颯片帆輕。
曉起 林景怡 
天雞弄喔咿，殘星在斜漢。整衣出幽扉，山城漏初斷。微微水風生，冉冉田露散。此時遊葛天，淡然空百羨。海色上寒梢，漸識梅花面。
廢觀 林景英 
羽衣人已化，無處問殊庭。春色桃誰種，天香藥自靈。片霞飛絕頂，一鶴下青冥。荒蘚空階下，猶聞夜祭星。
寄陳莘村 林景英 
玄冬梅半白，光接太丘星。雪月往來夢，溪山長短亭。利名成露草，行止付風萍。三十年來友，無如老典型。
秋風 林景英 
颯然何處起，水國不成眠。觸樹人疑雨，開門月在天。漁舟移絕浦，雁陣落荒田。曉起傷漂蕩，蘆花走屋前。
言歸 林景英 
言歸江海上，甘向石田耕。不愧爲斯世，能閒過此生。地從鄰竹占，樹聽野禽爭。坐咏風濤外，南山盡日行。
林氏庵呈周鍊師 林景英 
遥跨青田鶴，翩翩到此來。庭生自家草，山有主人梅。掃石夜朝斗，雨田秋起雷。誰知塵影裏，清趣似蓬萊。
送友之石龍 林景英 
一杯渭酒勸詩豪，楊柳西風拂去袍。行路正當金虎壯，登雲不憚石龍高。水懸巖白驚殘雪，日漾溪紅認落桃。記取奚囊新句得，月三四幅寄東臯。
日出入行 林景英 
朝出扶桑來，莫入虞淵去。胡不緩馳驅，百歲一朝暮。
句 趙與侲 
溪月涵虛影，山雲護斷香。
句 朱煥文 
江山千里俱頭白，骨肉十年終眼青。
澹山巖 趙德綸 
巖扃二里鎖煙霏，天下名山此本稀。硬石穿空誰運斧，寒泉滴雪欲添衣。仙遊塵外杜蘿老，僧住山間筍蕨肥。自歎微官猶縛我，倘容卜築定忘歸。
送退齋先生歸武夷  其一 林若存 
我未識退齋，虛生七十載。一旦過諸途，未語心先拜。堂堂眉睫間，禮樂見三代。正塗日以荒，良心日以壞。天不産斯人，吾道將疇頼。
送退齋先生歸武夷  其二 林若存 
書院新鰲峰，五賢祠學宮。馬邵獨避席，將無道不同。專專論的派，此理誰當窮。獨學無師友，前儒議溫公。準繩規矩內，安得鞭霆風。
送退齋先生歸武夷  其三 林若存 
我七君六旬，從會知無期。但貪言議合，不悞光景非。先生明當別，吾將儔决疑。欲言尚何限，記一十已遺。及其未溘先，幸無靳珍題。
送退齋先生歸武夷  其四 林若存  泰山
大運何茫茫，海桑逝不留。武夷有喬木，虯枝尚相樛。自昔擢巍科，爲今闡大猷。萬里憚北上，三年喜南游。長身古衣冠，龐眉瞭雙眸。雖與今人居，不與今人儔。和風顔子春，泰山鄒孟秋。一雙憂世淚，濺入銀河流。相期入聖域，舍子誰當優。奈何棄我去，犖确歸途修。我欲斷中流，去棹何悠悠。我欲息天風，別袂何颼颼。明晨君已遠，晚歲吾何求。恐無後會期，笑作來生謀。
句  其一 尤冰寮 
累重無歌舞，官閑省簿書。
句  其二 尤冰寮 
三條椽下歸空榻，百尺樓中透遠峰。
句  其三 尤冰寮 
蟻返愁尋穴，鴉歸喜見巢。
凌源閣 戴應魁 
天風吹鈴語不煩，菩提樹杪碧闌干。恒河月滿三千界，大樹雲棲五百尊。辟支腦現赤蛇死，玉局手澤蒼苔乾。老僧出定蟠龍吼，喚醒諸寮佛子孫。
海月巖 戴應魁 
誰把巉巖巧鑿開，分明幻出小蓬萊。風迎蜃氣樓臺起，浪湧蟾光宮闕來。海闊魚龍自吞吐，雲深鸞鶴共徘徊。禪師九座經遊處，一訪遺蹤爲拂埃。
贈疊山先生 毛直方 
一襟書傳日星懸，湖海聲名五十年。事不求知惟此理，文之未喪豈皆天。人方驚怪歐陽子，我獨悲傷魯仲連。看鏡倚樓秋已暮，風巾霜屨重依然。
擬古  其一 毛直方 
高堂列綺席，賓御何委蛇。粲粲金芙蓉，春葩照蛾眉。檀槽起清籟，鐵撥弦鵾雞。祇聞筵中曲，不聞曲中詞。蕭蕭青冢魂，化作秋雁歸。玉關去時淚，點點濕朱絲。豈知哀怨情，及此歡笑期。彈者錦纏頭，聽者金屈卮。但令今人樂，不惜古人悲。
擬古  其二 毛直方 
野色倏已暝，零落沾我裳。行役悲險艱，仰愧歸鳥翔。羈愁浩難收，壯髮日已蒼。遠林烟火微，投宿扣村莊。居人畢刈穫，笑語井臼傍。問客來何疲，毋乃仕與商。所慎在出門，奚怨中路長。
雜怨  其一 毛直方 
種蓮恨不早，得藕常苦遲。誰知心中事，久已落懷思。
雜怨  其二 毛直方 
花開能夜合，草發解宜男。對花今有恨，見草祇應慚。
江南曲  其一 毛直方 
津頭聞別語，三載以爲期。安得中山酒，醒日是歸時。
江南曲  其二 毛直方 
沽酒酹江神，發船相送餞。船去浪如席，船回風似箭。
妾薄命 毛直方 
妾肌如玉顔如花，長眉窈窈青山斜。深閨學成新婦禮，鏡鸞不與留年華。昨朝東鄰裁嫁衣，今朝西鄰催結褵。自憐孤燈照春夢，年年風雨梨花時。不怨父母貧，不恨蹇修拙。妾生賦命自坎壈，底用閒情寫紅葉。千絲萬絲霜練光，與誰織作雲錦裳。千針萬針兩黼黻，與誰佩服朝明堂。吁嗟妾薄命，薄命可奈何。失時還自羞，失身羞更多。妾寧失時無失身，平生分定月下繩。但把貞心守貞色，肯信嬋娟解誤人。
獨駿圖 毛直方 
連天苜蓿青茫茫，鹽車鼓車紛道傍。肉騣汗血不可常，權奇倜儻晦若藏。五之六之無留良，如此獨步何堂堂。日三品豆慎所嘗，天閑逸氣誰能量。一尺之箠五尺韁，了與轡絡俱相忘。大僕御直儼冠裳，庭前榻上婉清揚。有詔有詔且勿忙，一洗凡馬鑾鏘鏘。我觀此圖筆意長，欲言尚寄田子方。
贈督師曹將軍 毛直方 
泰階煌煌色已齊，祥飆爲掃蚩尤旗。幅員浩蕩春臺熙，不遣桴鼓驚鋤犂。羽林宿衛環三陲，居安却慮忘戰危。整暇自許忘其機，司馬八法律以規。蒐苗獼狩凜弗違，碧油有幢儼軍師。手持虎節談魚麗，閩關不以山與溪。歌舞七德宣皇威，有來視師省檄飛。將軍名已草木知，干戈俎豆睢陽時。已分勾當江南歸，流芳奕葉今孫枝，此行且賦從軍詩。時清未用歌采薇，天子有道守四夷。
野宿 毛直方 
歸恨逐春深，遲休欲縮程。遠山何處碧，落日故鄉明。路改柴門僻，村空石磑鳴。乞蔬仍買米，一宿尚營營。
秋感 毛直方 
宇宙百年身，江湖萬里心。世情高枕遠，詩味閉門深。白髮銷窮達，青山傲古今。情知秋亦客，何事感秋吟。
漁父辭  其一 毛直方 
萬里清江兩槳船，一竿一縷水雲邊。平生不識書與劍，也得醉飽供閒眠。
漁父辭  其二 毛直方 
呼兒買米得新粳，漁村且喜見秋成。今朝嘗新莫草草，好釣鱸魚來煮羹。
漁父辭  其三 毛直方 
得魚穿柳持上溪，溪村杳杳屋稀稀。莫怪漁翁頭易白，去年買魚人又非。
漁父辭  其四 毛直方 
黄旗綱運牛馬走，皂衣追呼雞狗喧。深傍蘆花摇櫓去，遥望漁人是水仙。
漁父辭  其五 毛直方 
本無租賦本無田，不知曆日不知年。誰信漁家小船上，猶是無懷并葛天。
漁父辭  其六 毛直方 
黄昏船泊有鄰居，明朝船散又還無。君笑我如浮萍草，我看君似水中鳬。
漁父辭  其七 毛直方 
溪橋竹邊有酒沽，携魚換酒滿葫蘆。篷頭月上不覺醉，自卷蘆葉吹嗚嗚。
悼亡  其一 毛直方 
從事龜山亦偶然，寧知長別恨終天。當時去就商量錯，不似牛衣十八年。
悼亡  其二 毛直方 
客中自有未招魂，剪紙空教夜祭門。萬一相逢今夜夢，恨多應是兩忘言。
悼亡  其三 毛直方 
奉倩傷神不是癡，人生百感有真機。飄零遺墨殘針線，與淚無期自一揮。
悼亡  其四 毛直方 
推愁不去竟何如，欲鼓莊盆懶有餘。頼是此□猶解事，避人對客與觀書。
寄梅村山人  其一 毛直方 
古松樹下晝陰寒，雲亦何心去不還。却怪建州城裏夢，一春多在湛盧山。
寄梅村山人  其二 毛直方 
去年三客賦荼䕷，忽見新花發故枝。省到死生離合處，春風消得幾相思。
泥滑滑 毛直方 
泥滑滑，日已西。泥深屨滑涴征衣，征衣涴盡不肯歸。分明數聲行不得，請君更聽鷓鴣啼。
送縣尹任滿 毛直方 
卓魯久不作，臨風重懷人。錦溪有美錦，善製當誰稱。器之汾陽君，燁燁馳華聲。往來試樵邑，口碑播甌閩。東陽修何行，桃李三年春。安得百器之，布滿弦歌城。奈何斗以南，紛紛蒲璧榮。令君一何廉，廉乃不近名。令君一何明，明乃不見形。令君一何有，有若權在衡。令君一何了，又若刃發硎。能令政事簡，罰者懷其仁。官府有直氣，閭門無枉情。物論久逾定，去思見民真。
時秋積雨霽 毛直方 
醖釀豐年付老農，挽回凉信報詩翁。巫山久暗埋寒碧，湘水初明浴晚紅。簾卷柳陰先得月，簟橫梧影早噓風。天公快我披雲願，萬里乾坤一望中。
贈退齋同年貢舉 吳語溪 
看花携手鬢俱青，一轉頭來昨夢驚。四海同年今有幾，相逢此日得無情。著書君已名千載，廢學吾方悔半生。離合升沉何足計，相期進德是功名。
挽趙秋曉  其一 張登辰 
儒風凋落盡，生意僅如絲。一自先生死，深爲吾道悲。頹波誰砥柱，善類孰綱維。有子森如玉，斯文想未衰。
挽趙秋曉  其二 張登辰 
自古名而壽，宗臣罕有之。嘗陵終落魄，賀白不期頤。天涸璇源派，霜摧玉樹枝。遊魂歸故國，忍見黍離離。
挽趙秋曉  其三 張登辰 
羈貫分燈讀，論交若弟兄。羨君先得雋，嗟我老無成。幾載同憂患，終年隔死生。夢中猶歷歷，笑語若生平。
赭衣舂 張登辰 
赭衣舂永巷，酸風起暮杵。聲聲碎妾心，妾兒痛隔三千里。灞水歡迎骨肉恩，子母再見無由緣。誰將鴆羽飲龍子，晨獵上林如意死。妾耳縱能聞，妾目那能視。妾口縱能言，妾足安能履。白日改色天容愁，未央宮中桐葉秋。堂堂豐沛龍準公，三尺造漢烹英雄。擊布歸來尚無恙，預置股肱如指掌。明知戇勃可安劉，何爲存妾子母無良謀。
挽陳東湖先生  其一 張衡 
真病藥無功，精魂奪鬼工。百年終有盡，諸相等成空。圓滿缺陷世，逍遥兜率宮。一池漚水意，分付蓼花風。
挽陳東湖先生  其二 張衡 
德星難再聚，薤露重興悲。客憶芹邊膾，孫尋膝上飴。入門惟水竹，拜像見鬚眉。吾父亦丁丑，白雲增夢思。
挽陳東湖先生  其三 張衡 
四大假合相，六根清淨緣。祇知心是佛，不惜藥成仙。魚泣銜沙立，鷗疑側腦眠。凄其野人奠，秋菊薦寒泉。
用廣陳君以畫徵題 張衡 
陳君昨從江右歸，元龍豪氣如虹霓。清晨訪我敘契闊，手持錦軸徵余題。遠山近山凡幾簇，三兩人家住溪曲。酒旗摇曳朝日晴，漁舟來往煙波綠。屬玉鵁鶄聚暖沙，疏籬老屋带煙霞。竹邊有客燒新笋，林下何人掃落花。景趣無窮來宛轉，一抹嵐光見平遠。斯圖精緻非尋常，妙筆原知歸北苑。君家舊住橋子東，森森喬木含清風。潁川世系年應遠，使節勳名孰與同。君視黄金猶土苴，好畫如逢不論價。何當乘興去相尋，索看新收古名畫。
杜鵑 張衡 
猛爲春歸苦口嘶，桐花滿地綠蔭齊。自從康節先生後，孤汝天津故意啼。
經史閣四言詩 張衡 
玄黄氤氳，混沌未死。道隠冥默，文鬰雕跂。蚩蚩熙熙，結繩而治。誰鑿七竅，鴻濛拊髀。馬圖鳥迹，彷彿文字。羲軒勳華，授受一理。典謨訓誥，渾渾無擬。天生素王，躬服仁義。憲章祖述，參贊經緯。經揭日月，史嚴辭事。九流說鈴，諸子疣贅。秦灰小厄，魯壁闡秘。白首齊生，口誦臆記。枝葉扶疏，風流委靡。漢興購求，六經大備。舒向校讎，班馬傳紀。爾雅同風，沿襲世次。宋三百年，超軼姚姒。際海薄天，聲教漸被。惟此東邑，藹藹多士。孔牆巍巍，重屋丹綺。羣玉之府，五經之笥。排籤插架，堆案盈几。藻飾皇猷，馳騁帝軌。蘭薰顔冉，玉潔曾史。物忌太盛，道有中否。何物壞宅，有士抱器。壇荒杏老，墉鼠穴虺。川竭珠逃，櫝破玉毀。炷燈拭案，篇𡏖簡燬。觀鸛雅鴉，魯魚亥豕。斲輪糟粕，負蛉口耳。忘筌舍蹄，出足棄履。文未喪天，道不墜地。起廢者誰，孟母之子。薄言采藻，於彼沼沚。鳩工捐資，不捐廩餼。榱桷得宜，輪奐有煒。肩摩踵接，出入槐市。非此喬木，疇克大庇。非我宗匠，孰主張是。祖有令德，世濟其美。休聲日流，與道終始。
龍潭瀑布泉 張衡 
古木千章蔭淺灘，干霄危石噀飛湍。水晶簾下誰家女，亂擲珍珠落玉盤。
挽陳東湖先生  其一 張衡 
清溝名父子，濁世福人家。二妙手誰抗，一翁顛未華。天方老猿鶴，歲忽值龍蛇。公死可無憾，吾生未有涯。
挽陳東湖先生  其二 張衡 
亂世沒吾寧，何須滿百齡。雲封靈壽杖，天殞少微星。長夜泉臺黑，幽林鬼火青。西風吹木葉，無語慰飄零。
贈桂琴隠先生 桂正夫 
重賁衡門日，盤餐愧負羈。經年疏問道，靜夜飽聽詩。近子覺形穢，服車羞耳垂。快哉過庭鯉，咫尺鳳凰池。
寄友 朱浚 
溪月知相憶，江雲約共吟。夜船書一紙，飛過赤楓林。
秋日西湖 朱浚  西湖
幾州陵變谷，經月雨爲霖。世事今如此，西風動客心。
贈賣墨呂雲叔訪陳烟山  其一 朱浚 
仙宗傳訣自分明，未數當年老樹精。一片紫雲光滴滴，丹墀成就幾公卿。
贈賣墨呂雲叔訪陳烟山  其二 朱浚 
蓬萊仙子世偏珍，琮璧多携問楚津。若向積烟峰下過，殷勤傳語卧樓人。
都城初秋和趙京倅  其一 朱浚 
從來美玉價連城，結佩乘風十二京。携上崢嶸今有約，好留彩筆調清平。
都城初秋和趙京倅  其二 朱浚 
暑夢蟲蟲似醉中，片雲挾雨過長空。不知秋色來多少，分數煖凉卜晚風。
都城初秋和趙京倅  其三 朱浚 
宇宙清愁望眼中，誰將凉雨借龍公。秋風夜入關河迥，破賊紅旗𥏌曉空。
句  其一 朱浚 
寺鐘城鼓兩相和，共醉烟關感慨多。堤柳垂金春幾許，檐花鳴玉夜如何。
句  其二 朱浚 
西風落葉長安夢，晚節寒華老圃心。
句  其三 朱浚 
玉帳分兵賦采薇，梅花吹雪上戎衣。將軍意氣中江楫，丞相功名采石磯。
句  其四 朱浚 
紅雲近處催班急，只待春前奏凱歸。
句  其五 朱浚 
蓬萊春思重雲上，江漢秋情十載前。
句  其六 朱浚 
金寒霜氣山無虎，劍動星光水有龍。
句  其七 朱浚 
皇帝當年第九春，宮符仍詔刻麒麟。軍咨祭酒金臺客，國子先生鐵壁人。
句  其八 朱浚 
明明采石兵前樣，參贊歸來即近臣。
句  其九 朱浚 
落花水煖千船聚，芳草春深一鶴歸。
句  其一○ 朱浚 
米車已過塵迷路，漁網纔收月滿船。
句  其一一 朱浚 
海燕故人意，杜鵑游子心。
句  其一二 朱浚 
故里千山隔，終年一字無。
大茅峰 梁棟 
杖藜絕頂窮追尋，青山世路爭嶇嶔。碧雲遮斷天外眼，春風吹老人間心。大龍上天寶劍化，小龍入海明珠沈。無人更守玄帝鼎，有客欲問秦皇金。顛崖誰念受辛苦，古洞未易潛幽深。神光不破黑暗惱，山鬼空學離騷吟。我來俛仰一慨慷，山川良昔人民今。安得長松撐日月，華陽世界收層陰。一聲長嘯下山去，草木爲我留清音。
四禽言四首  其一 梁棟 
不如歸去，錦官宮殿迷煙樹。天津橋上一兩聲，叫破中原無住處。不如歸去。
四禽言四首  其二 梁棟 
脫却布袴，貧家能有幾尺布。織盡寒機無得裁，可人不來廉叔度。脫却布袴。
四禽言四首  其三 梁棟 
行不得也哥哥，湖南湖北春水多。九嶷山前叫虞舜，柰此乾坤無路何。行不得也哥哥。
四禽言四首  其四 梁棟 
提葫蘆，年來酒賤頻頻沽。衆人皆醉我亦醉，哀哉誰問醒三閭。提葫蘆。
金陵廢宮 梁棟 
六代俄然又一唐，青山坐閲幾興亡。心知江左非王業，口說中原是帝鄉。落日有時登北固，春風吹夢過錢塘。荆墳檜宅依然在，留與烏衣話短長。
鳳凰臺 梁棟 
白髮久孤鸚鵡盃，碧梧自老鳳凰臺。管夷吾亦僅如許，李謫仙今安在哉。城郭是非秋雨外，江山形勝暮潮來。小留只等中秋月，且放青冥萬里開。
白鷺亭 梁棟 
荻花蘆葉老風煙，獨上秋城思渺然。白鷺不知如許事，赤烏又隔幾何年。六朝往事秦淮水，一笛晚風江浦船。我輩人今竟誰許，只堪漁艇夕陽邊。
雨花臺 梁棟 
孤雲落日倚西風，歷歷興亡望眼中。山入六朝青未了，江浮五馬恨無窮。客愁已付蒲萄綠，逕雨空餘瑪瑙紅。我亦欲談當世事，無人喚醒紫髯翁。
題寅叔小園 梁棟 
深巷渾無市井喧，主人有客便開樽。數竿修竹三間屋，幾樹閒花一畝園。楚岫和雲移怪石，秦淮流月下高源。此身且比淵明樂，母在高堂子候門。
久雨有感二首  其一 梁棟 
冥雲生八荒，驟雨忽然至。中宵揭屋破，漏溼無處避。牀牀不得乾，僵立見憔悴。嬌兒莫啼哭，少須待晴霽。
久雨有感二首  其二 梁棟 
少年不學稼，老大生理拙。入山採黄精，窮冬一尺雪。虎狼正縱橫，原野有白骨。傷心重傷心，吾饑何足恤。
贈嘉興徐同年 梁棟 
憶昔青龍在戊辰，馬蹄同踏杏園春。歸田令尹空書晉，執戟郎君盡美新。萬事不醒中酒聖，一貧無奈訟錢神。相逢莫效窮途泣，自古求仁要得仁。
野水孤舟 梁棟 
前村雨過溪流亂，行路迷漫都間斷。孤洲盡日少人來，小舟繫在垂楊岸。主人空有濟川心，坐見門前水日深。袖手歸來茅屋下，任他鷗鳥自浮沈。
黄葵 梁棟 
乾坤有正氣，間色皆爲臣。名葩據中央，紅紫誰敢鄰。傾日不忘君，衛足恐傷身。冥然無知識，忠孝出本真。林林天地間，戴履而爲人。明靈秀萬物，孰不尊君親。嗟嗟叔季後，利欲泯天倫。邈哉望帝國，産此瑞世珍。九夏不趨炎，三月不爭春。高秋風露冷，孤標出清塵。背時還獨立，攬芳淚沾巾。
金陵三遷有感 梁棟  爱国 忧国忧民 壮志难酬
憔悴城南短李紳，多情烏帽染黄塵。讀書不了平生事，閲世空存後死身。落日江山宜喚酒，西風天地正愁人。任他蜂蝶黄花老，明月園林是小春。
淵明携酒圖 梁棟 
淵明無心雲，纔出便歸岫。東臯半頃秫，所種不常有。苦恨無酒錢，閒却持盃手。今朝有一壺，携之訪親友。惜無好事人，能消幾壺酒。區區謀一醉，豈望名不朽。閒吟籬下菊，自傳門前柳。試問劉寄奴，還識此人不。
春日郊遊和友人韻 梁棟 
憶昔東風御柳斜，枯腸一日萬周車。壯心難起泥中絮，老眼羞看霧裏花。巷陌幾家無主燕，池塘一種爲官蛙。江南寒食無煙火，白晝沈沈似月華。
登鎮海樓聞角聲賦 梁棟 
聽徹哀吟獨倚樓，碧天無際思悠悠。誰知盡是中原恨，吹到東南第一州。
送李北山歸建康  其一 梁棟 
人生無百年，胡爲在遠道。遊子悲故鄉，王孫怨芳草。有田歸去來，無田歸亦好。
送李北山歸建康  其二 梁棟 
貧賤有餓死，富貴履危機。東海不可漁，西山采無薇。四方已一氣，我今將安歸。
哀毘陵 梁棟 
荆溪水腥泊船早，落日無人行古道。髑髏有眼不識春，東風吹出青青草。荒基猶認是人家，敗柵曾將當城堡。當時壓境兵百萬，不脫靴尖堪蹴倒。短兵相接逾四旬，毒手尊拳日攻討。內儲外援兩消沈，一縷人心堅自保。孤臣守土輕性命，赤子效死塗肝腦。朝廷有爵愧降附，幽壤無恩澤枯槁。願箋司命錄英雄，收拾忠魂畀穹昊。
送存書記 梁棟 
一聲兩聲松子落，一片兩片楓葉飛。夕陽在山新月上，道人相伴一僧歸。
題葉東叔賓月堂 梁棟 
人生自是人間客，月亦天邊寄此身。彼此虛空無著處，誰歟是主復誰賓。
謁御史張月卿 梁棟 
我家元住君鄰州，我父當時亦故侯。中原百年龍戰野，南濱一日鰲吞鈎。遺黎常恨舊隔絕，故鄉喜遇新交遊。路人行行望驄馬，山中却爲詩淹留。
賦蔬 梁棟 
家貧忽暴富，菜種二十七。癡兒不解事，問我何從得。于義苟有違，吾寧饑不食。
雨花臺 梁棟 
春中景物尚凄然，小立崇臺古樹邊。潮信不嫌城寂寞，山光似與客留連。英雄馬鬣無餘地，氣勢龍蟠得幾年。眼底興亡總閑事，不如有酒醉花前。
謝氏梅園 梁棟 
纖腰凍欲折，來探前村雪。幽禽莫相猜，歲寒心似鐵。
多景樓 梁棟  长江
思歸不覺歲華侵，倦撫旌旗感慨深。舊日家鄉今日客，一年時序百年心。城餘故址元非鐵，山得虛名不是金。檻外長江成底事，英雄對酒話蹄涔。
句  其一 梁棟 
浮雲暗不見青天。
句  其二 梁棟 
千株守紅死，一點反魂歸。
大名元復初郎中携示感遇五言八章次韻并陳東平曹子貞編修薊丘曹克明  其一 戴表元 
美人乘天風，手吹玉參差。我有龍門桐，綴之冰蠶絲。空中一偈答，聞者爲忘機。神馬已出河，鳳皇且鳴岐。悠悠百年內，儻有相逢時。
大名元復初郎中携示感遇五言八章次韻并陳東平曹子貞編修薊丘曹克明  其二 戴表元 
我登海山巔，群丘眇如芥。客來談九州，更詰誰小大。
大名元復初郎中携示感遇五言八章次韻并陳東平曹子貞編修薊丘曹克明  其三 戴表元 
神疲穆滿馭，足繭神始載。終然方寸心，擾擾軀殻外。
大名元復初郎中携示感遇五言八章次韻并陳東平曹子貞編修薊丘曹克明  其四 戴表元 
流光如急水，一去難復再。歸來坐虛室，始覺身安泰。
大名元復初郎中携示感遇五言八章次韻并陳東平曹子貞編修薊丘曹克明  其五 戴表元 
老馬寧爲駒，即且或甘带。名跡吾不嫌，全生聊遠害。
大名元復初郎中携示感遇五言八章次韻并陳東平曹子貞編修薊丘曹克明  其六 戴表元 
明有不見睫，智有不衛足。學靜三十年，晚始悟無欲。
大名元復初郎中携示感遇五言八章次韻并陳東平曹子貞編修薊丘曹克明  其七 戴表元 
履卑懼名高，居群忌行獨。不見歌鍾家，白日卧金谷。
大名元復初郎中携示感遇五言八章次韻并陳東平曹子貞編修薊丘曹克明  其八 戴表元 
不見带索生，行吟扣哀竹。爲君慎燕息，顧兔方在腹。
東陽方韶卿惠古意七篇久不得和五月二十六日將假館宗陽橋稍有閒暇乃爲次韻因寄訊彼中吳子善前輩  其一 戴表元 
長歲狎紛諠，新廬稍疏靜。虛名亦相累，簪珮來整整。青天戍樓柳，白日仙林杏。散書一長謠，消此清夏永。
東陽方韶卿惠古意七篇久不得和五月二十六日將假館宗陽橋稍有閒暇乃爲次韻因寄訊彼中吳子善前輩  其二 戴表元 
營營寄巢蜂，白晝爭空花。跋跋緣壁蟲，喧飛亂如麻。譬如惡俗士，便不揮鞭撾。桐君何處來，隔壁聞瓠巴。
東陽方韶卿惠古意七篇久不得和五月二十六日將假館宗陽橋稍有閒暇乃爲次韻因寄訊彼中吳子善前輩  其三 戴表元 
舊文空中雲，零落跡易消。新交江上流，來去同奔潮。藹藹玄英孫，望之十舍遥。願爾多黍稌，相投共簞瓢。
東陽方韶卿惠古意七篇久不得和五月二十六日將假館宗陽橋稍有閒暇乃爲次韻因寄訊彼中吳子善前輩  其四 戴表元 
人膽小於壺，揣想無限極。及其遂所願，不過一消息。金華文物府，前哲餘楷則。千年萬年名，豈使夸者得。
東陽方韶卿惠古意七篇久不得和五月二十六日將假館宗陽橋稍有閒暇乃爲次韻因寄訊彼中吳子善前輩  其五 戴表元 
作詩如挽船，學力乃篙櫓。向來牛耳盟，諸老肯多許。玄暉雲樹荒，仲宣江海阻。之子歸未歸，相思慰風雨。
東陽方韶卿惠古意七篇久不得和五月二十六日將假館宗陽橋稍有閒暇乃爲次韻因寄訊彼中吳子善前輩  其六 戴表元 
德孤誰願高，氣寒誰願清。斯文鄒魯來，壈坎勞其生。豈無性命憂，艱難愈同情。如何及門士，亦作胡越聲。
東陽方韶卿惠古意七篇久不得和五月二十六日將假館宗陽橋稍有閒暇乃爲次韻因寄訊彼中吳子善前輩  其七 戴表元 
永康經濟學，近古將無同。甥孫世其業，汗馬收全功。我欲攬遺跡，雙眸冰鏡空。君亦跨黄鵠，吹簫白雲中。
韓君美經歷賦孟夏木長五詩示僕因寫鄙懷通呈阮使君 戴表元 
吾評陶淵明，略似段干木。詩文雖滿家，不飽妻子腹。仰瞻清風柯，俯窺白雲谷。誰能爲升斗，辛苦受羈束。因君寄高韻，千古動遐矚。
以羔裘如濡洵美且侯韻爲八詩送夾谷子括赴明州推官  其一 戴表元 
鑑虛磨愈明，絃柔調自直。臨民要儒術，非但用三尺。君看春秋學，從士能斷國。人情豈相遠，贈子以不惑。
以羔裘如濡洵美且侯韻爲八詩送夾谷子括赴明州推官  其二 戴表元 
水耕當用牛，陸行當用馬。詩書無近功，平世安可捨。吾州兵荒來，冠蓋多苟且。寧無段干木，意氣能少下。
送袁季源之婺州因簡范經歷 戴表元 
爲山不願高，爲水不願深。水深蛟龍集，山高虎豹蹲。我有避人法，終日衣冠林。煌煌錢塘城，游塵晝爲陰。豈無青雲交，難在相知心。豈弟袁大夫，寒窗理閑琴。峻坂爲牛力，炎天九秋襟。膠漆四十年，齠齔以至今。天欲饑餓我，使子無黄金。勸仕拙不諧，驅耕弱難任。低回向誰門，後生氣駸駸。今晨積潦霽，烏烏有好音。約我共行役，東平步嶔嶔。皎皎婺女精，瀰瀰雙溪潯。臺有白馬生，風稜共蕭森。文林惜妄動，動必向所欽。吾評古毛義，志行近騫參。公府許辟召，屈身非祿淫。斯人我知舊，長髯善{口吳}吟。穴蟻夢離合，風花命浮沉。往者納千贄，終然遺一簪。欲行又不得，出門失前禽。子往再拜問，何由振聾喑。
次韻答朱侯招遊海山 戴表元 
江南春草黄，江北秋雁飛。窮居念還往，故物悉已非。我有青雲交，山林可同歸。十年學撫琴，對客輒累欷。豈不願和悅，調苦心易爲。青天無古今，白日相因依。向來炎炎人，所得一何微。成者化埃塵，不成翻禍機。玉美受雕鎸，馬良遭絆鞿。所以曠達士，但貴知我希。請休接輿歌，且急梁鴻噫。名微少士責，身閒免官譏。寧無一日力，相尋盡崎嶇。霜魚碧玉鱠，水菊黄金輝。君歌我按筑，我舞君攬衣。此日爲君歡，醉遊敞船扉。
題陳高士所藏冬青枝上白頭翁畫 戴表元 
飛高得珍叢，青子饑可食。不知何憂愁，二鳥頭亦白。道人天機深，清齋意相許。頼汝不能鳴，一鳴嫌殺汝。
以空飛本無迹韻爲五詩往扣廣微張公 戴表元 
智有不近名，賢有不踐迹。百年如飄風，誰作遠行客。所要在持久，以道自消息。吾師豈欺我，白首方學易。
浴蠶沙溪水一首爲上饒陳烈婦作 戴表元 
浴蠶沙溪水，採桑玉山巔。絲成白稜稜，膠作烈婦絃。烈婦何所言，絃中意纏綿。一說鸞影孤，二訴雛巢穿。巢穿尚可葺，影孤恨終天。有食不自肥，衆禽仰喉咽。真宰憫其疲，勞役盡弛蠲。及今雛長成，雛群亦蹁躚。朝陽照岩林，枯槁生光妍。黄蘗誰謂苦，鐵石誰謂堅。請君屏俗耳，聽我沙溪篇。
書歎七首  其一 戴表元 
王生困縲紲，劉子急徵追。舒叟挈家走，幾遭鞭與笞。我無三人辱，闔門但窮饑。飽死世更多，徒憂何以爲。敢作小夫歎，聊爲才士悲。
書歎七首  其二 戴表元 
舒子高品藻，王生怪衣冠。處世那得爾，譊譊真自殘。劉子最多愛，逢人傾肺肝。勸我學其道，縮身可泥蟠。胡爲亦不免，念此坐長歎。
書歎七首  其三 戴表元 
英英天上星，碌碌澗中石。升沉雖不同，精爽或相激。我有知名文，四海邯鄲壁。遭逢不自閟，頗爲談者惜。談者自不知，斯人寧易得。
書歎七首  其四 戴表元 
袁弟豁達人，陳兄靜默士。平生少附麗，頗與同憂喜。邇來怪事發，談笑不可擬。一爲脫淵魚，一爲墜柯蟻。吁嗟其奈何，天運固如此。
書歎七首  其五 戴表元 
數友越州居，無書已三年。台州已無數，逢人每相賢。日夜憶遠友，遠者隔蠻烟。風氣不擇州，俗情輕目前。管鮑死何處，寄酒灑其阡。
書歎七首  其六 戴表元 
結友何用多，管鮑無三人。讀書何用博，得少全其身。君有狥名子，擾擾起風塵。朝逐富兒餐，暮聯豪士茵。歸來反如客，魚鳥亦相嗔。
書歎七首  其七 戴表元 
蘇州米空熟，越州人不來。緩急托遠婚，不如傍蒿萊。蒿萊在籬落，爲我障浮埃。生女屬他人，生男尚嬰孩。從何得饘粥，作此聊自咍。
觀村中禱雨三首  其一 戴表元 
十里不同雲，五里不同雨。天公白茫茫，乃爾多肺腑。人言蛟龍神，象類可以取。蛇蟲當此時，行路誰敢侮。飛騰信有術，忍待號者苦。咄哉神禹功，浩蕩流萬古。
觀村中禱雨三首  其二 戴表元 
昨日苗穗赤，今朝灑然青。頗知窮旅人，百金換顔形。念爾雖微根，同稟造化靈。自古有枯旱，人類幾千齡。恐是自生化，難皆問蒼冥。野草人不憐，何獨不凋零。
觀村中禱雨三首  其三 戴表元 
西村送龍歸，東村請龍出。西村雨綿綿，東村猶出日。共稱西人良，或是窮可恤。誰知所雨粟，盡入東村室。儒生無愛憎，但喜蔬蓏實。通年一飽厨，猶在兔園帙。
山中玩物雜言十首  其一 戴表元 
時露下百草，流螢此飛翻。初如灰燼微，忽作秋星繁。念彼生育處，回光照其根。君莫輕流螢，流螢尚知恩。
山中玩物雜言十首  其二 戴表元 
青橘霜露時，英英秀中園。問訊訊居人，今歲胡不蕃。云有孤兒來，手觸枝上丸。嗚呼此義木，痛感在吾言。
山中玩物雜言十首  其三 戴表元 
野果散高林，雀鼠食之宜。設非人所殘，一顆不敢窺。寧由網罻防，亦無神物司。食道固當爾，雀鼠猶有知。
山中玩物雜言十首  其四 戴表元 
見狗須不走，見蛇須拱手。不走爾非偷，拱手亦相厚。無欺物自信，能勝誰肯負。不見吳山虎，郭文探其口。
山中玩物雜言十首  其五 戴表元 
鳥有反舌者，自古比讒人。時氣一朝遷，此舌竟不伸。衆鳥莫不然，更鳴以存身。如何能言士，聒聒無止辰。
山中玩物雜言十首  其六 戴表元 
犂牛有土德，體厚靜綏綏。豈無牝牡情，不自求其雌。終朝草棧間，若忘渴與饑。嗟彼位兒高，乃爾難自持。
山中玩物雜言十首  其七 戴表元 
精衛勇填海，鶡旦苦求明。明尚可得求，填海何時成。我觀飛鳴族，一一各有營。但爲口腹謀，遂爾遺其名。
山中玩物雜言十首  其八 戴表元 
燕是孝義鳥，常棲孝義家。堂簷白日暖，上下靜無譁。以此托軀羽，禍福審不差。誰云知數歷，俗士義之夸。
山中玩物雜言十首  其九 戴表元 
圃人憂孽蟲，爲蔬畜雞雛。小雞擇蟲啄，大雞遂啄蔬。蟲去蔬亦盡，對之可欷歔。昂昂高冠幘，反不小雞如。
山中玩物雜言十首  其一○ 戴表元 
蚯蚓食土壤，蚩蚩何所爲。蜩蟬飲風露，蛻上高高枝。卑者慕其仙，飄颻安可追。倘令智相及，無羨亦無悲。
自居剡源少遇樂歲辛巳之秋山田可擬上熟吾貧庶幾得少安乎乃和淵明貧士七首與鄰人歌而樂之  其一 戴表元 
貧賤如故舊，少壯即相依。中心不敢厭，但覺少光輝。向來乘時士，亦有能奮飛。一朝權勢歇，欲退無所歸。不如行其素，辛苦耐寒饑。人生係天運，何用發深悲。
自居剡源少遇樂歲辛巳之秋山田可擬上熟吾貧庶幾得少安乎乃和淵明貧士七首與鄰人歌而樂之  其二 戴表元 
我居在窮巷，來往無華軒。辛勤衣食物，出此二畝園。薤菘鬰朝露，桑柘浮春烟。以茲亂心曲，智計無他妍。擇勝不在奢，興至發清言。相逢樵牧徒，混混誰愚賢。
自居剡源少遇樂歲辛巳之秋山田可擬上熟吾貧庶幾得少安乎乃和淵明貧士七首與鄰人歌而樂之  其三 戴表元 
松風四山來，清宵響瑶琴。聽之不能寐，中有怨歎音。旦起繞其樹，磈砢不計尋。清音可敷席，有酒誰與斟。由來大度士，不受流俗侵。浩歌相倡答，慰此雪霜心。
自居剡源少遇樂歲辛巳之秋山田可擬上熟吾貧庶幾得少安乎乃和淵明貧士七首與鄰人歌而樂之  其四 戴表元 
中年涉事熟，欲學唾面婁。逡巡避少年，起穢不敢酬。旁人吁已甚，自喜計慮周。微勞消厚疚，淺辱勝深憂。從知爲下安，處上反無儔。人生各有志，勇懦從所求。
自居剡源少遇樂歲辛巳之秋山田可擬上熟吾貧庶幾得少安乎乃和淵明貧士七首與鄰人歌而樂之  其五 戴表元 
古人重畎畝，有祿不待干。德成祿自至，釋耒列王官。不仕亦不貧，本自足饔餐。後世恥躬耕，號呼脫饑寒。我生千禩後，念此愧在顔。爲農倘可飽，何用出柴關。
自居剡源少遇樂歲辛巳之秋山田可擬上熟吾貧庶幾得少安乎乃和淵明貧士七首與鄰人歌而樂之  其六 戴表元 
村郊多父老，面垢頭如蓬。我嘗使之言，辭語不待工。古來名節士，敢望彭城龔。有叟誚其後，更恨道不同。鄙哉譊譊者，爲隘不爲通。低頭拜野老，負耒吾願從。
自居剡源少遇樂歲辛巳之秋山田可擬上熟吾貧庶幾得少安乎乃和淵明貧士七首與鄰人歌而樂之  其七 戴表元 
去年秋事荒，販糴仰鄰州。健者道路間，什伯成朋儔。今年漸向熟，庶幾民不流。書生自無田，與衆同喜憂。作詩勞鄰曲，有唱誰與酬。亦無採詩者，此職何可修。
丁氏厚德堂 戴表元 
賤士懷永憂，一物常恐枯。貴者止營私，智或遺妻孥。肉食從古鄙，黄金使人愚。我游四十年，錢塘車馬區。但見插桃李，誰曾種桑榆。白頭識丁子，儀冠儼于于。示我厚德編，嘉名在塘隅。談之爲踊躍，喜氣生眉鬚。願子富倉庾，人人飽餐餔。願子多酒漿，日日開樽壺。行藏自有命，不謁守錢奴。
排律十七韻賀阮侯伯子 戴表元 
芳城春樹晚，清海月弦初。瑞出三神島，光纏五馬車。眼中新鸑鷟，膝下小璠璵。錦褓看爭羨，犀顱畫不如。試啼賓錯愕，獻夢媼勤渠。庭舞張公鶴，門填孔氏魚。一時官府慶，數世甲科儲。聞說衣冠里，高增棨戟閭。民隨阮公姓，鄰禁宛溪魚。東去龜浮印，南遊雉繞車。陰移棠芾芾，騎擁竹舒舒。政有兒童戀，謠聽父老餘。攢眉詢賦額，正色署刑書。暗室天如鏡，心田老自畬。看騎金腰褭，待弄玉蟾蜍。我欲歌三賈，誰能說兩徐。先隨湯餠祝，聊當賀錢醵。
傍家東北有山曰紹地余幸得之規以爲素莊也 戴表元 
紹地吾所欣，他時以藏我。岡原見逾美，松柏栽已夥。雙流交在右，一几平連左。憶昔初經營，登高忘蹩跛。年衰已漸怯，步暫石頻坐。居然契券叶，偶爾龜策可。心手之勤勞，軀骸庶安妥。况復近芳茨，時能薦蔬果。雖無劉伶鍾，略慕王孫躶。
謝陳君祥憲使 戴表元 
鸞凰不鷙暴，珪璧無鋒銛。評材容一切，未覺世論嚴。僕昔江東歸，二紀操鋤鐮。聞山但廬霍，慕水惟沱潜。宮車歲千兩，未省謁帷幨。豈無趙張倫，居突不得黔。新年有吉語，所在興循廉。惟此沮洳氓，生涯嗇而纖。廛管疲負挈，陸取困塗霑。赫赫金鋪門，風雨今無簷。皎皎華裾生，塵土今無襜。分臺得陳侯，笑語脫烹爓。仁賢所居國，不言革頑憸。侯家仲舉峻，何如太丘謙。問侯何所爲，深坐靜春簾。問侯何所學，凈几飄風籤。儼雅菑川公，高節齊晉瞻。橫流滔天來，挺身卧西崦。何以贈陳侯，孟光書滿奩。名曰事言補，其辭清以恬。豈但資稗官，五經之韜鈐。從來名世士，必有淵源漸。侯識民蓍龜，侯材國梅鹽。誠令以德舉，遐陬詎能淹。愚者理宜止，容僕守窮櫩。
和陶乞食 戴表元 
今朝胡不樂，取書一哦之。饑窮古不免，陶生良有辭。骨肉同天倫，僮僕緣食來。如何長年中，萬事付酒杯。脫身得一飽，激烈陳歌詩。不如魯侯仁，借貸英雄材。嗟余亦有作，欲向誰同貽。
君莫誇少年一首贈余光遠 戴表元 
君莫誇少年，與我憊者疏。我亦嘗少年，少年君不如。談諧今已忘，猶有少年餘。東南山水國，早得飛長裾。春園虎丘樹，夏檻玉泉魚。吳妍與楚豔，過眼日千車。當此秋風凄，遊子易欷歔。我時未更事，意氣益發舒。出門有佳侶，遇勝不得虛。惟憂日晷短，當去亦躊躇。官曹人所厭，高士不肯居。平生縱觀處，最在客南徐。姻黨四面集，綵衣擁安輿。停觥待淮蟹，醇甘逮僮胥。道路無此願，此願勝鄉閭。自從秣陵歸，鬰鬰不再攄。三間風雨屋，僻其荒林墟。非君好事者，誰能至吾廬。今來建溪上，逢君屢相於。行藏且勿問，人世有乘除。舊狂我已悔，新銳君當袪。男兒不用世，資身在犂鋤。臨風贈君別，勸君惜居諸。勸君重桑梓，勸君重名譽。歲晚未相忘，頻寄山中書。
老樹 戴表元 
老樹老且枯，數柯枝綴之。蟲來食其葉，藤來纏其皮。幸然根本堅，未至甚離披。風霜既無損，雨露猶見私。如何烏鳥輩，同巢自傾危。鬭擊翼似斧，啄傷嘴如錐。樹色歲時減，樹力日夜衰。回頭試一顧，但可相扶持。
伯收東岡麥 戴表元 
伯收東岡麥，仲移西塍秧。四季各有役，餬口走皇皇。豈不惜冠履，兼嘗業縑緗。憐爾衣食微，及茲筋力强。古來經術士，什九起耕桑。窮通自天命，謹勿事胥商。
邀陳氏子飯歸似銅山珣老 戴表元 
飯子山下麥，羹以山上笋。笋堅煩齒牙，麥糲哽喉吻。相邀豈云厚，竟去良不忍。林園隠趣出，魚稻秋事近。短歌訊而翁，贈子以一哂。
饑旱 戴表元 
旱風爍我膚，饑火煎我腸。春夏猶自可，入秋始難當。簪珥陡頓盡，衾裯纖細將。奪從女奴手，併入米客囊。但冀喘息延，敢憂生理妨。山州古磽瘠，歲計仰蘇杭。發地流玉粒，浮天駕牙檣。如何水後郡，翻糴浙東糧。行路急促促，人情沸皇皇。焦枯望一雨，禬禱願千方。雲氣亦偃蹇，魃妖轉炎揚。浮生想有屬，沈憂聊暫忘。
余居之西偏有小室名嗇庵詩以識之 戴表元 
嗇語養氣海，嗇食養脾土。嗇慮養心神，嗇勞養筋膂。衰年百事袪，寄息此環堵。危如突圍將，鈍似滯風賈。顛仆冀賒延，空羸待償補。夸虛道蟊賊，逞獲命斤斧。收君詅癡符，佩我養生主。
鄰峰 戴表元 
霜嚴火炬青，月澹兩峰白。堂堂夜行誰，鄰峰販醝客。販醝事且止，歸農收又薄。技擊習鞭撾，鮮肥憤烹炙。外雖刑憲拘，內實饑困迫。鹿窮有狂奔，虎斃猶恐擲。如何隴上豪，坐作溝中瘠。世無卓魯化，名在跖蹻籍。感歎重徊徨，羈危轉驚赤。
春日城南聞禽鳥聲喧甚爲賦二十二韻 戴表元 
今日春氣至，新禽各啁嘲。豈無好唇舌，入耳何怓怓。雊鵒最多端，能以巧自殽。黄頭亦翾給，微吭和且調。無計頗滑熟，烏鴉與鷦鷯。自餘不知名，喧呼雜竽簫。黑衣猥雄黠，晝動固非梟。均爲樂其性，幸此風日朝。城南六七曲，荒園繞榛茅。我來感物變，何異在山郊。惟聞黄鸝至，不聞叫交交。當由戀幽谷，畏寒還避囂。群英蓋壤內，小大一逍遥。得氣不足悅，觸情遂相遼。乘墉少年兒，挾彈欲見邀。所規不滿掬，翻令污厨庖。鷹鶻勢險薄，爪長尤善捎。同群自戕擊，此禍極無聊。深藏務遠晦，尚懼形色招。危機布平陸，况乃縱輕僄。悲憐復譬釋，當鳴詎爲妖。但懷道傍樹，信美非其巢。
林貴父投老謁銓有贈 戴表元 
天寒道路長，行子難爲容。况復迫衰暮，視近步憧憧。干世悔古學，費時慚惰農。誰知凍雪巷，忽視戟髯翁。袖有排闥書，談如發硎鋒。聽之不能竭，浩氣生奇胸。從來庠序師，專以處龍鍾。才高得教誘，祿休尚遭逢。此職今不少，有求豈難從。去去善自愛，春禽語晴墉。
陳晦父赴銓十三韻 戴表元 
古人取遠士，得一以爲豪。江左貢千百，選掄今始勞。占對混童廝，趨蹌偕吏曹。以茲寓繩準，棄髓索皮毛。遂乃考卷業，成文喧誦號。其次嚴保舉，虛牘相籠叨。富儒坐可得，貧儒走滔滔。有司見其然，厭賤如蓬蒿。誰知真儒者，百黜寧不遭。陳生青紫門，佐書越江皋。秩滿在選中，家寒無所操。虞翻顯憑易，買臣進緣騷。吳士例則然，且毋衒名高。
次韻答鹽官傅秀才 戴表元 
欲有險於穽，千金身陡沉。爭名急饑渴，對面九關深。誰知海城畔，山水發清音。蟾蜍泄喜慍，籧篨閲晴陰。意到得所指，不作寒鳶吟。斯人定不惡，我輩許同襟。去去復去去，白鷗未遐心。
南巖留宿分韻落字 戴表元 
遊觀值暄秋，飲狎得嘉客。嵌巖復在眼，徘徊忘還郭。款款坐向疲，喧喧笑多謔。短簷近見出，竇乳時聞落。防闇燎蒸薪，驚虛摇鼓鐸。僮憨榻露處，僧馴茗頻瀹。竟隠諒未能，羨彼高棲雀。
朱使君家諸郎將別十一韻 戴表元 
東南典藩材，朱戶賢第一。天生好兒郎，玉笋森六七。俱能弄文翰，那教踰戶室。伯也秀英英，珊瑚映初日。翁仲最似古，鼎鼐熊彪質。叔季相和鳴，笙入鐘磬出。人言有陰德，我愛少權術。公退亦見容，老衰時自失。官期忽在眼，別語常促膝。江湖芥舟小，歲月翎箭疾。善保清明心，臨岐莫輕怵。
掩篋 戴表元 
十客九不解，一解值吾仇。譬如巧蛾眉，同鏡見之羞。結交恨不廣，難在相綢繆。掩篋謝年少，所藏非所求。
次和焦治中雲洞紀遊十四韻 戴表元 
是身虛空中，如雲本無有。遊行又其寄，縱樂安得久。嵌巖大磈質，鑱削奇鬼手。棟宇起何年，名稱出誰口。憶昔扳藤蔓，淩空訝雞狗。疏疏石生窾，剡剡室懸斗。乘峻開棧梯，緣明掛窗牖。豈無題壁堂，多逢斫畬叟。賢侯韋平家，雅韻王謝友。驪珠百四十，模寫已八九。坐我南樓牀，澆我北海酒。人生主客意，如此豈云偶。風花命浮沉，木雁天可否。悠然付一噓，山靈倘回首。
信府同知黄侯名其讀書之室曰廣居 戴表元 
隘夫護藩畛，得少便有餘。達士心曠然，清明如太虛。海岳陳鼎俎，羲駕走軒車。唯諾無不行，尚懷豚與魚。嗟茲山城氓，憎長逮其胥。好語朝索茅，怒攻晝攘裾。侯來未數月，眉頭笑舒舒。退食掃一室，焚香展群書。舉頭窗楹間，有榜揭廣居。力行守仁義，鄒公不欺余。
丙午二月十五日以府檄出宿了岩 戴表元 
衰年慕棲息，役役殊未休。天明發東郭，日晏泊西州。豈其千金軀，爲此一餐謀。宿麥青已鬰，穉桑黄亦稠。欣然一會意，所愧非吾丘。悔日諒不遠，誓言良未酬。揮手謝還往，伊嚘自伊嚘。
送官歸作 戴表元 
生世悔識字，祝身如野農。勤勞養尊老，膳味日可重。晨芻熟新黍，耕林有過從。行吟聆松籟，此樂踰歌鍾。
七陽字 戴表元 
雁雁西北來，亦復東南翔。動物各有時，吾當謹行藏。厚□違嚴風，密袂禦凜霜。陶然茅簷下，一篋生春陽。
班溪 戴表元 
我愛班溪班，班班爲誰好。於時九秋晚，霜葉紅不埽。石摇未歸雲，水映欲衰草。累累牛羊隊，洒洒魚龍道。崇丘尚多菜，殘村幾經潦。故物一若斯，今我胡不老。過從幸相狎，聊坐暢懷抱。
宿福海寺 戴表元 
斲巖蒼龍角，汲流紫雲根。道人不絕俗，自然無耳喧。屋脊掛修嶺，一日過千轅。此中但高卧，松風有清言。聽之亦無有，風定松在門。炊成我欲去，獨鶴鳴朝暾。
六月十三日壽陳子徽太博十首以無官一身輕有子萬事足爲韻  其一 戴表元 
驕雲散飛雨，隨風爲有無。老農終歲日，望施在須臾。平生官田粟，長此禮義軀。置之且勿戚，一飽任妻孥。
六月十三日壽陳子徽太博十首以無官一身輕有子萬事足爲韻  其二 戴表元 
青青澤中蒲，九夏氣凄寒。翾翾翠碧羽，照影蒼溪間。巢由薄天下，俗士營一官。小大各有適，自全良獨難。
六月十三日壽陳子徽太博十首以無官一身輕有子萬事足爲韻  其三 戴表元 
窮居無公憂，私此長夏日。蚊蠅如俗子，正爾相妬嫉。麾驅非吾任，遁避亦無術。惟當俟其定，靜坐萬慮一。
六月十三日壽陳子徽太博十首以無官一身輕有子萬事足爲韻  其四 戴表元 
流螢出草莽，空飛亂星辰。蜻蜓水蟲質，一變能輕身。物情羨速化，過眼異新陳。嗟嗟白屋士，吾方保吾真。
六月十三日壽陳子徽太博十首以無官一身輕有子萬事足爲韻  其五 戴表元 
當暑苦炎暍，日數秋風生。窮憂在衣褐，霜露亦可驚。徘徊念年少，歲月去已輕。歲月可奈何，學道恐無成。
六月十三日壽陳子徽太博十首以無官一身輕有子萬事足爲韻  其六 戴表元 
自古皆有隠，陶生隠於酒。炎氛四面集，一窟在北牖。世人羨桃源，桃源復何有。惟容醉鄉徒，百世得相友。
六月十三日壽陳子徽太博十首以無官一身輕有子萬事足爲韻  其七 戴表元 
永日豈無饑，盜粟非所擬。暍行豈無勞，惡木非所止。君家碧梧軒，蓮荷泛芳沚。我來息凉陰，嘉賓薦君子。
六月十三日壽陳子徽太博十首以無官一身輕有子萬事足爲韻  其八 戴表元 
幽蟲聒午枕，掩抑聲千萬。風前以虛鳴，蟋蟀最多怨。我靜乃得聞，一一來自獻。憧憧道傍子，與爾故相遠。